A-mɔth 6
Da̱k I-thɛ-rɛl
1
“Riɛk akɛ yɛn nɛy ti̱n tɛth
lo̱cdiɛn kä Dha-yɔn,
amäni yɛn ti̱n car kɛ jɛ i̱ cia kään
kä päm Tha-mɛ-ria,
yɛn nɛy ti̱n jɔc kɛ̈kdiɛn rɛy
rööl in dit ni jɛn,
kä liŋ ji̱ I-thɛ-rɛl
ni ruacdun.
2
Yɛn wiaa kä Kal-nee kä guɛc ɛ jɛ,
ɛn wani wiaa ra̱thɛ Ä-math
in di̱i̱t,
kä wiaa ni kä Gɛ̈th
rööl Pi-li-thɛt.
A ku gɔw ni kɛn kä rölkun ɛ ti̱?
Kua dit ni mundiɛn kä mundun?
3
Yɛn nɛy ti nhɔakɛ ni ɣöö
bia cäŋ jiäkni nɔa̱a̱n,
kä cia ciɛŋ nyuɔɔni
ti̱eec thiäkä.
4
“Riɛk akɛ yɛn nɛy ti̱n tɔ̱ɔ̱c
kɛ dhaŋni ti ca biɛl
kɛ tuŋ gua̱r,
kä mithdun ɛ dɛy deet kɛnɛ
dɛy ɣɔ̱ɔ̱k ti̱n ci buuth.
5
Yɛn nɛy ti̱n kiɛtdɛ di̱i̱t kɛ thom,
kä nhɔakɛ lätni nyin
ket din ce̱tkɛ Dee-bid.
6
Yɛn nɛy ti mathɛ kɔaŋ kɛ thak,
kä yierɛ rɔ kɛ wäl in kɔp kɔp,
ɛni ɣöö /ci lɔcdun jiɛ̈th
kɛ da̱k dhɔaar Jo-thɛp.
7
Kɛ kui̱ ɛmɔ, bi yɛn ɛ pɛ̈ɛ̈c
ti̱n nhiam,
kä bi ria̱ŋdun kɛnɛ tɛth
lɔacdun cu te pëk.”
Kuoth nyiirɛ liak ji̱ I-thɛ-rɛl
8
Ci Kuäär ni Kuoth Nhial in la
Ruey Ɣɔaa rɔ yac kɛ puɔ̱nydɛ wee i̱,
“Ɣän lökä liak Je-kɔb kɛ rɔ,
kä caanyä ti̱eckɛ bä rɛ̈kɛ
jak kä kän kɛ nikɛ nyin
kɛ diaal.”
9
Kä mi tëë nɛ wäl ti ci duɔth dhɔr kɛl bikɛ li̱w bä. 
10
Kä bi raan maarä ram min ci li̱w ben kɛ ɣöö bɛ jɛ wä waŋ. Kä guäth in naŋɛ riŋdɛ raar duëël bɛ radɔ̱diɛn mi te rɛy duëël thiec i̱, “Tëë kɛ ram mia̱a̱ ŋot duëli kɛɛl kɛ ji̱?” Kä bɛ jɛ loc i̱, “Aal,” kä bɛ jɛ jiök i̱, “A määth /cuanɛ ciöt Kuoth Nhial bi kɛk.”
11
Kɛ ɣöö ci Kuoth Nhial ɛ lar i̱,
bɛ duel ti̱n di̱t dhil nor
ni baakni,
kä bɛ ti̱n tɔatnikiɛn da̱k
piny ni ŋëëtni.
12
Ci jio̱o̱k tuɔ̱ruɔ̱k kɔn me̱t kööŋ
rɛy kɔ̱a̱kni?
Kua ci raan kɔn puur rɛy
kiɛr kɛ thääkɛ?
Ɛ ni ɣöö cia thuɔk jak kä lue̱ŋ
kä cia ciɛŋ cuŋni jak
kä ciɛŋ ti kueny kueeny.
13
Yɛn nɛy ti̱n tɛth lɔcdun kɛ käni
rɛ̈ɛ̈k Lo-da-bar
6:13 
Lo-da-bar 
 Kɛ thok Ɣi-bɛ-ru latdɛ ni ɣöö (baŋ).
,
kä laar yɛn ɛ i̱,
“Ciɛ buɔ̱mda, ɛn nëë kän
nɛy ɛ ni Kar-na-yim
6:13 
Kar-na-yim 
 Kɛ thok Ɣi-bɛ-ru lotdɛ ni ɣöö tuɔ̱ŋ. Kä lot tuɔ̱ŋni ni ɣöö buɔ̱m.
?”
14
Ci Kuoth Nhial ni Ruey Ɣɔaa
ɛ lar i̱,
“Nɛnɛ jɛ lö I-thɛ-rɛl,
ɣän ba do̱r dɔ̱diɛn jak
kä kän wecdun,
kä bikɛ yɛ ciɛŋ a jiäk ni
kä Ä-math amäni waŋ Ä-ra-ba.”
